Unit asas SI

Terdapat tujuh unit asas SI (Systeme International) yang menjadi unit kepada kuantiti fizik: panjang, jisim, masa, suhu termodinamik, arus elektrik, bilangan bahan, dan keamatan cahaya. Unit-unit S.I. yang sepadan kepada kuantiti-kuantiti ini ialah meter (m), kilogram (kg), saat (s), kelvin (K), ampere (A), mol (mol), dan kandela (cd). Perhatikan bahawa unit-unit S.I. perlu ditulis dalam huruf kecil.

Unit asas

meter 
Satu meter ditakrifkan sebagai jarak yang dilalui oleh cahaya selama 1/299 792 458 saat dalam vakum.

kilogram 
Satu kilogram ditakrifkan sebagai jisim satu silinder platinum-iridium yang disimpan di Peranchis.

saat 
Satu saat ditakrifkan sebagai jangka masa 9 192 631 770 tempoh radiasi yang sepadan dengan peralihan antara dua paras tenaga hiperhalus untuk keadaan asas satu atom ceasium-133.

kelvin 
Satu kelvin ditakrifkan sebagai 1/273.16 daripada suhu termodinamik takat tigaan air.

ampere 
Satu ampere ditakrifkan sebagai arus yang jika ditetapkan dalam dua konduktor yang selari, panjangnya tidak terhingga, luas keratan rentas yang boleh diabaikan, dan dipisahkan sejauh satu meter di dalam vakum akan menghasilkan daya sebanyak 2E-7 newton per meter konduktor itu.

mol 
Satu mol ditakrifkan sebagai bilangan bahan suatu sistem yang mengandungi bilangan zarah-zarah asas yang sama banyaknya dengan atom-atom dalam 0.012 kilogram karbon-12.

kandela 
Satu kandela ialah keamatan cahaya, pada satu arah yang diberi, oleh satu sumber monokromatik yang memancarkan radiasi dengan frequensi 540E12 Hz dan mempunyai keamatan sinaran 1/683 watt pre steradian pada arah itu.

Lihat juga 
 Sistem Unit Antarabangsa
 Unit terbitan SI

Pautan luar 
 Biro Sukatan dan Berat Antarabangsa

 
Unit SI